Carina Christensen (KF), 2008-01-22:
Regeringen har besluttet sammen med investeringsplanen at udarbejde en ambitiøs strategi med virkemidler, der kan realisere et fald i transportsektorens CO2-udledning.
Strategien offentliggøres i slutningen af 2008.
Som bekendt har regeringen formuleret et pejlemærke om at reducere trafikkens CO2-udledninger med 25 pct. i 2030 i forhold til 1988-niveauet.
Vi kan ikke gøre det selv, uanset at vi med udformningen af en egentlig CO2-politik på transportområdet nu er på vej til at tage et meget vigtigt nationalt skridt.
Siden fastlæggelsen af pejlemærket har EU's regeringsledere truffet en række beslutninger med betydning for Danmarks bidrag til at reducere de globale menneskeskabte klimaforandringer.
Dermed vil udgangspunktet være, at regeringens CO2-strategi for transportsektoren vil fokusere på at leve op til de internationale aftaler, Danmark vil indgå i den kommende tid.
I en kommende CO2-politik for transportsektoren vil vi under alle omstændigheder stå over for en udfordring, hvor vi skal være meget grundige, når vi kommer med forslag til strategier og konkrete løsninger.
Det er en sammenhæng, som går begge veje.
Transport skaber velstand, og velstand skaber transport.
Infrastrukturkommissionen er opmærksom på denne problematik, og Kommissionen har også bl.a. anbefalet, at indsatsen for at begrænse transportsektorens miljø- og klimapåvirkninger skal intensiveres.
Jeg citerer fra rapporten: Der er behov for at sikre en afkobling mellem trafikudviklingen og CO2-udslippet.
Det kræver et langt sejt træk i de kommende år.
Infrastrukturkommissionen siger videre i deres rapport, og jeg citerer: En vigtig del af indsatsen er at sikre, at en så stor del af trafikvæksten som muligt sker i den kollektive trafik.
Det er regeringen enig med Kommissionen i.
Man kan ret let sammenligne det faktiske energiforbrug i togtrafikken med energiforbruget i biltrafikken.
Omregnet svarer det til, at togpassagererne i 2006 kunne køre 50 km pr. liter benzin og S-togs-passagererne 75 km.
En moderne bil kører til sammenligning i gennemsnit 15,7 km pr. liter benzin, hvilket med et gennemsnitligt antal personer pr. bil på 1,6 svarer til 25 km pr. liter.
Bl.a. derfor vil vi have særligt fokus på den kollektive trafik i det videre arbejde med både investeringsplanen og CO2-strategien.
Jeg vil gerne benytte lejligheden til at runde et par af de instrumenter ud over den kollektive trafik, som jeg forventer vil kunne få størst betydning for de fremtidige transporters CO2-udledning.
For det første drejer det sig om indsatser, der begrænser væksten i transportefterspørgslen, således at der sker en afkobling mellem udviklingen i den økonomiske vækst og udviklingen i transportens miljøbelastning.
Det indebærer, at der fortsat kan ske en vækst i økonomien, uden at der sker en tilsvarende stigning i transportefterspørgslen.
Den fysiske planlægning er helt central her.
Eksempelvis skal vi holde fast i stationsnærhedsprincippet.
Det drejer sig om fortsat at sørge for, at arbejdspladser placeres, så de ligger tæt ved kollektiv trafik.
For det andet er det indsatser, der effektiviserer transportsystemet, således at der udføres mere transport pr. kørt kilometer.
Herved sker der en afkobling mellem mængden af udført trafik og gennemført transport.
Det drejer sig eksempelvis om at indføre modulvogntog, hvor der kan være mere gods på den samme lastbil.
For det tredje er det indsatser, der effektiviserer energiforbruget i transportsektoren, således at energiforbruget pr. kørt kilometer reduceres.
Herved sker der en afkobling mellem mængden af trafik og energiforbruget.
Det drejer sig om, at biler, tog, busser og lastbiler kører længere pr. liter brændstof.
Det er et område, hvor et nyt EU-direktiv kan få stor betydning, hvad angår personbiler.
Det handler dog også om, hvordan man rent faktisk kører i trafikken.
For det fjerde er det virkemidler, der effektiviserer energiforbrugets CO2-udslip, således at der sker en afkobling mellem CO2-udslippet og den forbrugte energi i transportsektoren.
Det drejer sig bl.a. om at anvende renere brændstoffer.
Regeringens CO2-strategi vil som nævnt omfatte et bredt katalog over mulige indsatser og virkemidler, der kan bidrage til, at transportsektoren kan levere sit til at opfylde Danmarks internationale klimaforpligtelser.
Vi ser frem til en konstruktiv politisk proces i forbindelse med det videre arbejde.